
		
			[image: Cubierta]
		

	
		
			[image: ]

		

	
		
			Els finals feliços només depenen del moment concret en què escriguem la paraula fi.

			MARIA-MERCÈ MARÇAL

		

	
		
			ÍNDEX

			[image: ]Amor

			[image: ]Crisi

			[image: ]Tristesa

			[image: ]Solitud

			[image: ]Etiqueta

			[image: ]No!

			[image: ]Prínceps i princeses

			[image: ]Xarxa

			[image: ]Ciberassetjament

			[image: ]Magdalenes

			[image: ]Hacker

			[image: ]Papallones

			[image: ]El semàfor de la violència masclista

			[image: ]La banda sonora de Xènia, estimar NO fa mal 

			[image: ]Les lletres de Xènia, estimar NO fa mal

			[image: ]Les pel·lícules de Xènia, estimar NO fa mal

			Crèdits

		

	
		
			[image: ]

			AMOR

			Amor em sembla una bona paraula per a la primera entrada al meu blog. L’àvia diu que l’amor és pa amb formatge. La frase és d’un poema d’Enric Casasses. Sí, és pa amb formatge i pa amb xocolata i de vegades també pa amb espines. 

			Personalment, ara estic vivint un moment dolç amb el meu noi. És fantàstic, atent, afectuós, divertit… Però també he viscut en una altra relació les espines. 

			Els nois i les noies, vivim l’amor d’una manera diferent? O en realitat tots els éssers humans som un grapat de cèl·lules i química, i sentim i patim el mateix? Ens tornem igual d’irracionals quan ens enamorem? I sigui quin sigui el nostre sexe, tots sentim les mateixes papallones a l’estómac? Un misteri. 

			El que sé del cert és que l’amor, ben igual que et fa volar, et fa mal, i malgrat això és tan meravellosa la sensació d’estar enamorada, que t’és ben igual i sempre ensopegues amb la mateixa pedra.

			Us heu preguntat per què la major part de les pel·lícules romàntiques sempre acaben malament? Avui us recomano Amélie, una pel·li que acaba bé!

			Amélie és una pel·li meravellosa que et fa volar la imaginació i et fa parar atenció en les coses petites, que són les realment importants.

			Sense tu, les emocions d’avui només serien els embolcalls morts de les de l’ahir.

			Oooh!!! M’encanta aquesta frase de la pel·li!

			Avui tinc tot el dia una cançó al cap; és dels Ja t’ho diré i es titula «Si véns».

			Si véns, si véns em trobaràs

			ballant de puntes

			damunt d’aquesta roca.

			Per cert, sóc la Xènia i aquest és el meu blog. [image: ]

			La Xènia no estava disposada a perdre la batalla amb el seu ordinador, era una qüestió d’amor propi: la dona contra la màquina.

			—Però es pot saber què t’ha fet l’ordinador? Per què el maltractes d’aquesta manera?

			La Xènia va fer un bot de la cadira.

			—Joan, m’has espantat! Com has entrat?

			—Per la porta. M’ha obert la teva àvia —li va dir mentre li apartava l’ordinador i l’envoltava amb els braços.

			—Semblo ximpleta! Estic intentant obrir un blog i no hi ha manera.

			—Un blog? —va repetir com si fos la primera vegada que sentia la paraula—. Són deures?

			—No, ha estat idea de la Laia, bé, i meva, ja saps que m’agrada escriure.

			—Quin tipus de blog?

			—Una mena de diari, on càpiga tot: opinions, sentiments, música, llibres, pel·lícules.

			—Però això ho llegirà molta gent.

			—Vols dir?

			—Per començar, tota la teva classe. No crec que sigui una bona idea —va dir ell donant-li uns copets a la mà.

			La Xènia no esperava una resposta semblant i el va mirar amb suspicàcia.

			—No?

			—Els sentiments són una cosa íntima. No ho sé, no m’agrada.

			—Ja ho tinc decidit, si és que aquest maleït ordinador em fa cas! —I va continuar colpejant les tecles.

			—Tranquil·la! Deixa’m fer a mi. 

			I ella va aixecar les mans en un exagerat gest de rendició.

			—M’ajudaràs?

			—No sé per què vols un xicot expert en informàtica? —I li va agafar el teclat de les mans.

			Al rostre de la Xènia es va dibuixar un somriure que no solament li va transformar la forma de la boca; també li va canviar la brillantor dels ulls i li va omplir de color les galtes.

			De cop un xiulet la va avisar d’un WhatsApp i va córrer a mirar el mòbil.

			—O estàs amb mi o amb el WhatsApp! —va protestar en Joan.

			—Oblides que sóc una dona i puc fer dues coses alhora.

			—Qui és?

			—La Laia. Pregunta si quedem.

			—Tenim feina.

			—Llavors li dic que vingui!

			—M’estimo més que no. Si us poseu a xerrar, no puc concentrar-me.

			—Estarem en silenci.

			—No és qüestió de silenci. Necessito saber algunes coses per ajudar-te a obrir el blog.

			—Com ara què?

			—Tens identificat el tema principal del blog?

			—Ja t’ho he dit abans.

			—Un blog, òbviament, ha de girar al voltant d’una temàtica concreta. Aquest és un dels requisits més important. Ser molt genèrica només et servirà per parlar molt de tot, però sense aprofundir en gairebé res.

			La Xènia va arrufar el nas. Ja li havia dit que el volia genèric.

			—Per tant, tria bé la temàtica. I, molt important, fes saber als lectors en la primera visita que facin en el blog de què va, bé sigui amb un logo cridaner que et defineixi, amb una introducció teva…

			—OK.

			—Tens identificat el target, és a dir, el públic objectiu del teu blog?

			—Els amics i la gent de classe.

			La Xènia va amagar un badall amb la mà.

			—T’avorreixo? 

			—Uuuf… Ja veig que he de dir a la Laia que no quedem —va dir mentre escrivia amb les dues mans ràpidament amb el mòbil.

			—És important adquirir certs coneixements tècnics bàsics per començar.

			—Tinc el millor estudiant d’enginyeria informàtica que conec i, a més, pinta cadàvers! —va dir ella envoltant-lo amb els braços mentre s’inclinava sobre ell observant la pantalla.

			De cop, l’àvia va aparèixer per la porta amb una safata amb el berenar.

			—He suposat que teniu gana.

			La Xènia es va llançar de cap a la safata. Estava afamada.

			—Seria molt millor que berenéssim a la cuina. Aquí ho omplirem tot de molles —va objectar en Joan.

			—No, tenim feina —va dir la Xènia amb la boca plena de magdalena.

			L’àvia se’l va quedar mirant sorpresa.

			—Cada vegada m’agrada més aquest noi! Us deixo la porta oberta —va dir mentre tornava a desaparèixer.

			[image: ]

			La primera entrada en el blog, la Xènia la va escriure des del llit, amb un somriure, i, satisfeta, va apagar l’ordinador. El llegiria algú? I de cop, un llum blau i un xiulet que l’avisava d’un WhatsApp la va treure dels seus pensaments. Era en Joan. Totes les nits a les dotze li desitjava bona nit.

			«Fantàstic, atent, afectuós, divertit! Conec aquest noi?»

			«No ho sé. Pinta cadàvers. [image: ] T’ha agradat la primera entrada en el blog?»

			«Està molt ben escrita, però ja saps que no m’agrada que parlis de sentiments.»

			«Parlo de l’amor en general; el particular el deixo només per a tu i per a mi.  [image: ]»

			«Bona nit, ocellet, descansa. [image: ] 

			«Nanit. [image: ]»

			La felicitat era un tren que la Xènia no estava disposada a deixar passar. Estava vivint un dels moments més dolços de la seva existència. Després de tant de temps convivint amb la tristesa, la vida li havia donat una treva. Era feliç al costat d’en Joan, aquell que ella va conèixer com a Joker. Aquest noi era el millor que li havia passat. Llàstima que al seu voltant tothom no se sentia igual que ella. En Pere, el millor amic de l’àvia i alguna cosa més, havia marxat a Londres per fer anar dret el poca-solta del seu nét Carles, l’antic ex de la Xènia. L’àvia, tot i que parlaven cada dia per l’Skype i que s’havia fet una addicta al WhatsApp, amb les noves tecnologies no en tenia prou. Se sentia sola i trista. I la Laia, la millor amiga de la Xènia, acabava de trencar amb el seu noi, en Cesc. La culpa era una paraula grossa i lletja: deslocalització. La van haver de cercar en el Google. La fàbrica on treballaven els seus pares canviava de ciutat, i, amb aquesta, tota la família. Aquesta paraula era la conseqüència d’una altra de ben grossa: crisi, un mot que s’havia instal·lat en moltíssimes cases i es colava en totes les converses dels adults.

			Va anar tot molt de pressa, i van pensar que el millor per a tots dos era tallar. La Laia i en Cesc semblaven fets l’un per a l’altre, però de cop es va acabar. Aquesta relació era la més llarga que havia tingut la Laia fins llavors. L’estimava, però no estava preparada per mantenir una relació a distància. En Cesc va vendre la seva moto a la Xènia i va desaparèixer per sempre més de les seves vides. 

			Va apagar el llum de la tauleta de nit i es va tapar, cap i tot. Provava de dormir, però unes convidades inesperades no l’abandonaven: unes papallones inoportunes s’havien instal·lat al seu estómac i hi havien organitzat un ball. I de cop es va destapar, va agafar el portàtil per comprovar quanta gent havia llegit la seva entrada en el blog. Deu persones. No estava malament. A penes feia una hora que l’havia escrit.

			De sobte, un llum blau i un xiulet la van avisar d’un nou WhatsApp. El seu rostre es va il·luminar pensant en en Joan, però estava equivocada; era la Laia.

			«Ooooh!!! M’encanta el teu blog!!! M’encanta!!!  [image: ] » 

			«A en Joan no li agrada que parli de sentiments.»

			«Què sap ell?! És genial!»

			«Gràcies, Laia! Bona nit.»

			I ella es va acomiadar amb una emoticona: « [image: ] ». 

			Encara no havia deixat el mòbil a la tauleta de nit quan va tornar a sentir un xiulet acompanyat d’un llum blau. La Xènia va pensar que era la Laia, que s’havia oblidat de dir-li alguna cosa. Però una altra vegada es va equivocar; era en Joan.

			«No dorms, ocellet?» 

			«Ho intento.» 

			«Amb qui parlaves?» 

			«Com saps que estava parlant amb algú?» 

			«Estaves en línia.» 

			«M’espies?» 

			«Nooooooo!!! És simple curiositat… Amb qui parlaves?» 

			«Amb la Laia.» 

			«És hora de dormir.» 

			«Nanit.  [image: ] » 

			«Bona nit, ocellet, descansa.  [image: ]» 

			CRISI

			La paraula crisi és una paraula lletja i grossa que s’ha colat a les nostres cases pel badall de la porta directament a les nostres neveres, que envaeix la televisió i les xarxes socials, fins i tot en el meu blog. Sempre està acompanyada d’altres paraules que hem adoptat en el nostre llenguatge: desnonaments, deslocalització, retallades, atur…

			Els bancs i les caixes necessitaven diners urgentment a causa, sobretot, de la desastrosa gestió dels crèdits immobiliaris. El Banc Central Europeu els va prestar aquests diners a un interès molt baix. Tenint en compte que els diners del Banc Central Europeu són de tots els ciutadans d’Europa, el resultat ha estat que ens hem prestat diners a nosaltres mateixos i hem regalat l’interès d’aquests préstecs als bancs. I, d’aquesta manera, els problemes que tenien els bancs van passar als estats: els deutes privats es van nacionalitzar i ningú (excepte Islàndia) no va demanar responsabilitats als que havien posat en perill el sistema financer. El resultat de tot això és que les decisions polítiques que prenen els estats en matèria econòmica estan supeditades a les possibilitats de pagar aquest deute.

			La paraula crisi comporta patiment i preguntes, moltes preguntes. Haurien signat una hipoteca molts ciutadans si haguessin sabut que si no pagaven no solament podrien perdre la casa, sinó que quedarien endeutats per tota la vida? Hauria acceptat una persona gran un dipòsit preferent si hagués sabut que no podria treure els estalvis de tota la vida quan volgués i que fins i tot els podria perdre? 

			On són les prioritats? La prioritat no haurien de ser les persones, sobretot els infants? Aquest no hauria de ser el veritable rescat?

			Us recomano una pel·lícula francesa dirigida per Costa-Gavras; es diu El capital i és molt aclaridora. Marc Tourneuil començarà des del no-res una ascensió imparable pels secrets del món de la banca fins a esdevenir una de les persones més poderoses i influents del país.

			Per cert, sóc la Xènia i aquest és el meu blog. [image: ]

			La Xènia es va estirar al llit, va agafar el comandament a distància i va buscar el partit de bàsquet a la tele; avui jugava el Barça. A en Joan no li interessaven els esports. Seia davant la pantalla de l’ordinador de la Xènia, revisava el blog i hi afegia algunes aplicacions que a ella li serien molt útils.

			El partit estava resultant llarg i avorrit i la Xènia es va posar a fer zàping.

			—Xènia, podries fer-me un favor?

			—És clar. Què vols?

			—Tria un canal i deixa’l, sisplau. Canvies de canal tan ràpid, que no crec que tinguis temps de veure el que estan fent. Em distreu molt.

			La Xènia va apagar el televisor i va llançar el comandament al llit. Es va aixecar i va anar cap a en Joan.

			—Ja has acabat? Et recordo que hem quedat amb la Laia i amb els meus amics de l’institut.

			—Necessito només uns minuts.

			La Xènia va posar música.

			En Joan va sospirar i es va passar una mà pels cabells.

			—Què passa? —va preguntar la Xènia.

			—Res. —En Joan va fer un esforç per esborrar l’expressió de desgrat del seu rostre—. Pots canviar de música? Aquesta és molt carrinclona.

			La Xènia es va posar dreta, va agafar la mà d’en Joan i el va estirar.

			—Prou ordinador i xerrameca. Vinga, sortim!

			—Sortiràs vestida així? 

			—Què passa amb la roba que porto? És nova!

			En Joan li va recórrer el cos amb la vista.

			—La faldilla és molt curta.

			—Subtil. Aquest és el motiu pel qual s’anomena minifaldilla.

			—I la samarreta és molt cenyida… Sembles…

			—Què semblo? —li va preguntar la Xènia sense deixar-lo acabar la frase.

			—La Laia. —En Joan la va sorprendre amb la resposta.

			—I això està malament?

			—No. Però hauries de vestir amb més personalitat.

			La Xènia li va fer cas i va bussejar entre la roba del seu armari fins a treure’n un jersei negre.

			—Això va bé?

			—Em pensava que et canviaries la faldilla.

			—No, la faldilla m’agrada. Em posaré el jersei —va dir ella sense més ni més, just abans de treure’s la samarreta.

			Va passar tan ràpidament

